Togo

**Togo**, amtle franz. **République togolaise**, engl. **Togolese Republic**, is a Land z Westafrika un grenzt in Westn mid Ghana, in Oustn mid Benin un in Noadn mid Burkina Faso in Sidn min Atlantik zamm. Es Land vo da neadlinga Grenz nou Sidn zen Gulf vo Guinea, wou d Haptstod Lomé ligt. Togo is midrana Flechn vo umma 57,000&nbsp;km² oins vo de am mejran kloawinzing Landln vo Afrika midrana Bvelkaring vo umma 8 Milliona Leit, un aa oins vo de schmellanan Lenda i da ganzn Welt midrana Broitn vo niad amol 115&nbsp;km.

Es git prehistorische Fund, dass d Region schou freja bsidlt gweng is. Von n 11. bis i s 16. Jh. san vill Vulksgruppn oda Velkln i da Region gweng. Ma list dou vo Velkln wej d Bassari, d Tamberma, d Kabyé, d Gourma, d Kotokoli, d Tyokossi, d Bariba oda d Éwé. Oa, wej d Mina u d Guin, san wul zouzong. In an gressan Kontext is s a Grenzregion zwischn dej Ashanti, Dahomey u Bariba gweng. I d 1470ga Jouana han d Portugisn i da Gengt pletzle aftaucht. Von n 16. Jh. bis is 18. Jh. is s nou a Mittl- oda Schwaarpunkt fia n oaganisiatn Menschnhandl woan, wesweng d Region aa "Skloufnkistna" ghoissn woan is. 1884 houd es Deitscha Reich vakindt, dass s duatn a deitschs Protektorat Togoland gem wiad. Nou en ejaschtn Weltkrejḡ hod ma den vo Deitschland vaspiltn Bsiitz unta de Gwinna von n Krejḡ aftoalt, u Frankreich houd Togo dakrejgt, dawal es Iwa von n Togoland õ England ganga un a Toal vo Ghana woan is.

Togo hod nou 1960 sa Unohangekait vo Frankreich daglengt u da Sylvanus Épiphanio Olympio is President woan. En 13. Jenna 1963 hod s an Militeaputsch gem u da President is vua da US-Botschaft von n Etienne Eyadéma, en spaadan Gnassingbé Eyadéma, zammgschossn woan. Vo 1963 bis 1967 is da Nicolas Grunitzky President gweng. 1967 is da Geduldsfon grissn u da Gnassingbé Eyadéma houd an Putsch gmacht; da Grunitzky hod se i s Exil tschapiat u da Gnassingbé Eyadéma is nou President von an anti-kommunistischn, nea-oa-parteiatn Stoot woan. 1993 hod s mejra-parteiata Woln gem, dej wou aweng irregulea oghebt hom; da Eyadéma houd owa dej Wol u d fulngatn zwou Woln fia si entschein kinna. Wej ar gstuam is, hod da Eyadéma mid 38 Jouana dej lengast Reḡiringszeid i da modeanan afrikanischn Gschicht gschafft. Seid 2005 wiad da Suhn da Faure Gnassingbé fleisse zen Presidentn gwählt.

Togo is a tropischa Stoot z Westafrika, vo den wou d Wiatschaft stoak af Landwiatschaft fousst, midran Klima, wou d Földa u Wisn grouna loud. Dawal d uffezjella oda amtlicha Sprouch es Franzejsisch is, wean nemmadem bsundas de Gbe Sprochn gredt. Dej mejran hom a lokala Reliḡion, es git owa aa signifikante Mindahaitn vo Christn u Muslimm. Togo is a Mitglid vo d Vaointn Nazionna, da Afrikanischn Union, da Organisazion fia Islamische Zammoawat, da Sidatlantischn Friḏns- u Kooperazionszona, da Intanazionaln Organesazion fia Francofoni u da Westafrikanischn Wiatschaftsgmoischaft.

## Galeri

Sokodé-centre-ville.jpg|D Stod Sokodé mid da nein Moschee vuan u da Groussn weita hint.
Togo1885.jpg|A Koatn vo Togo um 1885
Quartier des administrations (Lomé, Togo).jpg|D Haptstod Lomé
Protests in Lomé, Togo, 18 octobre 2017 04.jpg|Protest genga d Herrschaft vo da Gnassingbé Dinasti
DschungelKpalimé4.jpg|Kpalimé z Togo
Keran National Park (31294475930).jpg|Da Keran-Nazionalpoak z Togo
Kara9.jpg|Landschaft um Kara in n Noadn
Togo10.jpg|D Landschaft i da Platoregion
Chute de Kpalimé.jpg|D Woassafell vo Kpalimé
Bobobo Dance (21529728870) (2).jpg|A tradizionella Tanz in an Doaff i da Gnejchtn vo Kpalimé
Togo12.jpg|A Doaff i da Platoregion
Gnassingbé Eyadema, 1972.jpg|Da Gnassingbé Eyadema
Togo Export Treemap.png|Exportprudukt von n Togo
Kara, Togo - panoramio - Milos58.jpg|D Stod Kara
Togo Taberma house 04.jpg|Tradizionelle Heisa vo de Taberma
Kpalimé hills, DSC00773 - by Fanfan.jpg|Landschaft i da Gnejchtn vo Kpalimé
Emmanuel Adebayor.jpg|Da Fußballa Emmanuel Adebayor z Biberach
CharlesDebbasch.png|Da Koffi Panou mi den franzejsischn Politika Charles Debbasch
Gbe languages.png|Dej Gbe-Sprouchn
Togo.jpg|Goissn
Lomé Togo Weg nach dem Gouverneurspalast 1904.png|A Strouss i da Haptstod Lomé um 1904
Sylvanus Olympio.jpg|Sylvanus Olympio, da ejascht Presedent von n Togo


## Beleg